OBH 5623/2000.
Az állampolgári jogok országgyűlési biztosának jelentése
Előadó: Dr. Váczy Ernőné

A kérelemhez fűződő alkotmányos joggal összefüggésben (Alkotmány 64. §) csekély mértékű visszásságot okoz, ha a helyi polgármesteri hivatal panaszos beadványának javaslatait érintő részét késedelmesen teszi át az intézkedésre jogosult szervhez, és erről panaszost nem vagy késve értesíti.
	Panaszos a XVII. ker. Zrínyi utcában bonyolódó nagy teherforgalom zajosságát, az aszfaltburkolat rendkívüli rossz állapotát sérelmezte, továbbá azt is, hogy beadványára, javaslataira a helyi polgármesteri hivataltól semminemű választ nem kapott.
	A kérelemhez való alkotmányos joggal összefüggő visszásság gyanúja miatt vizsgálatot indítottam, és az ügyben tájékoztatást kértem a XVII. ker. önkormányzat jegyzőjétől. 
A kapott tájékoztatás és a csatolt iratok alapján megállapítottam, hogy a helyi önkormányzat helyszíni szemle alapján ellenőrizte a panaszolt út állapotát, és a panaszos levelét mellékelve tájékoztatta a Fővárosi Közterület-fenntartó Rt Útfenntartási Osztályát az út állapotáról, és kérte sürgős intézkedésüket.
	Vizsgálatom során azt is megállapítottam, hogy a panaszosnak a forgalomtechnikai változtatással kapcsolatos javaslatait a helyi jegyző csak késedelmesen - megkeresésemet követően - továbbította állásfoglalás céljából a Főpolgármesteri Hivatal Közlekedési Ügyosztály Forgalomtechnikai Alosztályához, ezzel panaszosnak az Alkotmány 64. §-ában rögzített kérelemhez fűződő csekély mértékű visszásságot okozott. Ugyanis az államigazgatási eljárás általános szabályairól szóló - többször módosított - 1957. évi IV. törvény 7. § (1) bekezdés értelmében a közigazgatási szerv a hatáskörét és az illetékességét az eljárás minden szakaszában hivatalból köteles vizsgálni. Ha azt állapítja meg, hogy az ügyben nincs hatásköre, vagy nem illetékes, az ügyet haladéktalanul átteszi a hatáskörrel rendelkező illetékes közigazgatási szervhez, és erről az ügyfelet egyidejűleg értesíti.
Az ügyfél egyidejű tájékoztatása az irat áttételéről azért nélkülözhetetlen (törvényi előírás), mert az ügyfélnek tájékozottnak kell lenni arról, hogy beadványával mely szerv foglalkozik, esetleg határidő mulasztás miatt hol kell sürgetnie ügyének elbírálását.
A helyi polgármesteri hivatal - ha késedelmesen is, de - intézkedett, és erről panaszost írásban értesítette. Az eljárás folyamatban van, ezért az 1993. évi LIX. törvény 20. §-ában biztosított ajánlási jogommal nem élek.
Felhívom azonban a XVII. ker. jegyző figyelmét, hogy a jövőben mind az anyagi, mind az eljárási szabályokat maradéktalanul tartsa be.

Budapest, 2001. április 14.

Gönczöl Katalin